b"\n_START_ARTICLE_\nMangosta nana africana\n_START_SECTION_\nCaracter\xc3\xadstiques f\xc3\xadsiques\n_START_PARAGRAPH_\nLa mangosta nana africana \xc3\xa9s una mangosta t\xc3\xadpica, amb un cap gran i puntegut, unes orelles petites, una cua llarga, i unes potes curtes, amb urpes llargues. Les esp\xc3\xa8cies de mangosta es poden distingir entre si per la seva mida. La mangosta nana africana \xc3\xa9s molt m\xc3\xa9s petita que la majoria de les altres esp\xc3\xa8cies de mangosta. El seu cos fa entre 18 i 28 cent\xc3\xadmetres i t\xc3\xa9 un pes que varia entre 210 i 350 grams. De fet, \xc3\xa9s el carn\xc3\xadvor m\xc3\xa9s petit d'\xc3\x80frica. El seu suau pelatge t\xc3\xa9 una coloraci\xc3\xb3 molt variada, que va de l'ataronjat al marr\xc3\xb3 molt fosc.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nLa mangosta nana africana es troba principalment a les praderies seques, els boscos oberts i zones d'arbustos, de fins a 2.000 metres d'altitud. \xc3\x89s especialment comuna en zones amb molts termiters, el seu lloc preferit per dormir. Evita boscos densos i deserts. La mangosta nana africana tamb\xc3\xa9 es troba als voltants dels assentaments humans; pot arribar a ser bastant d\xc3\xb2cil. _NEWLINE_L'ambit de l'esp\xc3\xa8cie va de l'\xc3\x80frica oriental al sud d'\xc3\x80frica central, d'Eritrea i Eti\xc3\xb2pia a la prov\xc3\xadncia de Transvaal i Sud-\xc3\xa0frica.\n_START_SECTION_\nComportament\n_START_PARAGRAPH_\nLa mangosta nana africana \xc3\xa9s un animal di\xc3\xbcrn. \xc3\x89s una esp\xc3\xa8cie social que viu en grups familiars que van de dos a trenta membres. Dins del grup hi ha una jerarquia estricta, encap\xc3\xa7alada per una parella dominant. La femella dominant \xc3\xa9s generalment la l\xc3\xadder del grup. Tots els membres del grups cooperen a ajudar a criar els cadells i a defensar el grup dels depredadors. _NEWLINE_Les mangostes nanes s\xc3\xb3n territorials. Els grups familiars s'estenen per una \xc3\xa0rea d'aproximadament 30 i 60 hect\xc3\xa0rees (depenent del tipus d'h\xc3\xa0bitat). Dormen de nit en termiters en des\xc3\xbas, encara que ocasionalment fan servir pedres apilades, forats d'arbres, etc. Els territoris sovint s'encavalquen lleugerament, cosa que pot conduir a confrontacions entre diferents grups. _NEWLINE_Una relaci\xc3\xb3 de mutualisme s'ha desenvolupat entre la mangosta nana i el calau, en qu\xc3\xa8 els calaus cerquen les mangostes per obtenir aliment conjuntament i advertir l'altre de la proximitat de rapinyaires o altres depredadors.\n_START_SECTION_\nReproducci\xc3\xb3\n_START_PARAGRAPH_\nGeneralment, nom\xc3\xa9s queden prenyades les femelles dominants dels grups, i s\xc3\xb3n responsables del 80% dels cadells criats pel grup. Si les condicions s\xc3\xb3n bones, algunes femelles subordinades poden quedar prenyades, per\xc3\xb2 les seves cries rarament sobreviuen. _NEWLINE_Els naixements es produeixen principalment durant l'estaci\xc3\xb3 plujosa, que va de novembre a maig. La femella dominant sovint t\xc3\xa9 tres ventrades l'any. Despr\xc3\xa9s d'un per\xc3\xadode de gestaci\xc3\xb3 que dura entre 49 i 56 dies, neixen entre 4 i 6 cries de mangosta. Les cries romanen sota terra (dins el termiter) durant les primeres 2 o 3 setmanes. Normalment un o m\xc3\xa9s membres del grup es queden cuidant les cries mentre el grup surt a cercar aliment. A les quatre setmanes les cries comencen a acompanyar el grup. La plena maduresa sexual arriba prop dels tres anys.\n_START_SECTION_\nDieta\n_START_PARAGRAPH_\nLa dieta de la mangosta nana africana est\xc3\xa0 formada per insectes (principalment larves de cole\xc3\xb2pters, t\xc3\xa8rmits, cel\xc3\xadfers i gr\xc3\xadl\xc2\xb7lids), aranyes, escorpins, petits lacertilis, serps, petits ocells, i rosegadors, i de forma suplement\xc3\xa0ria, molt ocasionalment, de baies."